የወላይታ ዞን ባለሥልጣናት የጠቅላይ ሚኒስትሩን ጥሪ ተቀብለው ከኃላፊነት ለቀቁ
ጠቅላይ ሚኒስትር ዓብይ አህመድ (ዶ/ር) ግጭት በተከሰተባቸው የደቡብ ክልል የሲዳማ፣ የወላይታ፣ የወልቂጤና የቀቤና የዞንና የወረዳ አስተዳዳሪዎች ከኃላፊነታቸው እንዲለቁና ለደረሱ ጥፋቶች ኃላፊነት እንዲወስዱ ማሳሰቢያ ከሰጡ በኋላ፣ የወላይታ ዞን አምስት ከፍተኛ የሥራ ኃላፊዎች ከኃላፊነታቸው ተነሱ፡፡‹‹ይህ ሙሉ በሙሉ አዎንታዊና በጠቅላይ ሚኒስትሩ የሚደረጉ ለውጦችን ለመደገፍ የሚረዳ ነው፤›› ብለው እንደሚያምኑ የወላይታ ዞን ምክትል አስተዳዳሪ ጌታሁን ጋረደው (ዶ/ር) ለሪፖርተር ገልጸዋል፡፡ምክትል አስተዳዳሪው እንደገለጹት ኃላፊዎቹን የሚተኩ ሰዎች እስከሚሾሙና ቦታቸውን እስከሚረከቡ ድረስ፣ ሁሉም ኃላፊዎች በሥራ ላይ እንደሚቆዩና የመፍትሔው አካል ለመሆን እንደሚሠሩ አስታውቀዋል፡፡ሥራቸውን በፈቃደኝነት የለቀቁ የሥራ ኃላፊዎች የዞኑ ዋና አስተዳዳሪ አቶ አስራት ጤራን ጨምሮ የዞኑ ምክትል አስተዳዳሪ፣ የዞኑ የደኢሕዴን/ኢሕአዴግ የድርጅት ጽሕፈት ቤት ኃላፊ፣ የገጠርና የከተማ የፖለቲካ ዘርፍ ኃላፊዎች ናቸው፡፡